במהלך מלחמת העולם השנייה שימש שדה התעופה את אנשי צרפת של וישי. במאי 1941 כאשר הבטיח מושלו הצבאי של הלבאנט הצרפתי, הגנרל אנרי פרנאן דנץ כי יאפשר נחיתת מטוסים גרמנים בשדות תעופה בסוריה ובלבנון, על מנת לסייע לצד העיראקי במלחמה האנגלו-עיראקית, הפציצו מטוסי ה-RAF את שדה התעופה בריאק. במהלך הפלישה לסוריה וללבנון שימש הבסיס את מטוסי וישי למתקפות כנגד מטרות בעלות הברית, והופצץ מספר פעמים, עד שנכבש על ידי בעלות הברית. לאחר מכן שימש שדה התעופה את חילות האוויר של בעלות הברית, ובמקום פעלו טייסות קרב של צרפת החופשית.